นายกรัฐมนตรี สนับสนุนการเชื่อมโยงโลจิสติกส์ทั้งในจังหวัดอุดรธานีและประเทศเพื่อนบ้าน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังลงพื้นที่ตรวจราชการจังหวัดอุดรธานีว่า วันนี้มาติดตามความก้าวหน้าการพัฒนาจังหวัดอุดรธานีและจังหวัดอื่นๆ ในภาคตะวันออกเฉียงเหนือ สิ่งสำคัญที่สุดคือ การสร้างความเชื่อมโยงทั้งภายในพื้นที่ระหว่างจังหวัดและประเทศเพื่อนบ้าน ทั้งทางบก ทางอากาศ ทางเรือ ทางราง ทั้งรถไฟทางคู่และรถไฟความเร็วจีน-ไทย-ลาว แม้ขณะนี้ไทยยังไม่สามารถจะเชื่อมต่อกับรถไฟจีน - ลาวได้มากนัก แต่ก็ได้มีการเตรียมแผนเรื่องนี้ไว้แล้ว รวมไปถึงต้องมีการทำที่เก็บสินค้าและบรรจุสินค้า ขณะนี้อยู่ในขั้นตอนการเจรจาเพื่อจะสร้างเส้นทางรถไฟใหม่ห่างจากเส้นเดิม ซึ่งเป็นการพัฒนาทั้งรถไฟทางคู่และรถไฟความเร็วสูง โดยประเทศไทยจะลงทุนเองกว่า 2 แสนล้านบาท ยืนยันเปิดใช้งานได้ปี 2571 โดยคำนึงถึงการใช้ประโยชน์ที่ดินข้างทางต้องเป็นของคนไทย เชื่อมั่นการดำเนินการดังกล่าวเป็นการตัดสินใจที่ถูกต้อง สิ่งสำคัญคือ การเวนคืนและการส่งมอบพื้นที่ รวมไปถึงการเร่งรัดแก้ปัญหาเรื่อง Missing Link การเชื่อมต่อ ทั้งเรื่องสะพานรถไฟใหม่และสะพานข้ามใหม่ รวมถึงเส้นทางรถยนต์ ซึ่งต้องมีการจัดเตรียมงบประมาณไว้สำหรับดำเนินการในส่วนนี้ด้วยนายกรัฐมนตรี กล่าวว่า พอใจการเดินทางมาจังหวัดอุดรธานีในครั้งนี้ โดยเฉพาะการประชุมหารือร่วมกันระหว่างภาครัฐกับภาคเอกชน ซึ่งสิ่งที่ภาคเอกชนเสนอมาก็สอดคล้องกับนโยบายรัฐบาลดำเนินการอยู่แล้ว นอกจากนี้ เห็นว่าปัญหาที่ต้องได้รับการแก้ไขคือ เรื่องความยากจนโดยเฉพาะภาคเกษตร ที่รายได้น้อยมากและราคาสินค้าเกษตรมีความผันผวน ส่วนการแก้ไขปัญหาความยากจนในครัวเรือนได้มอบหมายให้กระทรวงมหาดไทยหาแนวทางแก้ปัญหาแล้วนอกจากนี้ นายกรัฐมนตรี ย้ำให้จังหวัดอุดรธานีเตรียมความพร้อมทุกมิติในการนำเสนอตัว เพื่อให้ได้รับการคัดเลือกเป็นเจ้าภาพจัดงานมหกรรมพืชสวนโลกในปี 2569 ที่จังหวัดอุดรธานี